b'\n_START_ARTICLE_\nOplodni reaktor\n_START_PARAGRAPH_\nOplodni reaktor (ang. breeder reactor) je tip jedrskega rektorja, ki proizvede ve\xc4\x8d cepilnega (fisijskega) materiala kot se ga porabi. Tudi pri oplodnih reaktorjih se proizvaja toplota, ki se lahko preko parne turbine porabi za generiranje elektri\xc4\x8dne energije._NEWLINE_Oplodni reaktorji imajo v primerjavi s lahkovodnimi reaktorji precej bolj\xc5\xa1o ekonomijo nevtronov. Pri oplodnih se del nevtronov porabi za vzdr\xc5\xbeevanje reakcije, del pa za proizvajanje novega goriva, sorazmerno malo se jih izgubi. Pri lahkovodnih se del nevtronov porabi za vzdr\xc5\xbeevanje reakcije, precej\xc5\xa1en del se jih izgubi v moderatorju, preostali del pa se jih porabi za oplajanje novega goriva, vendar v manj\xc5\xa1em obsegu - okrog 40-50%, v primerjavi s 130-140% pri oplodnih._NEWLINE_Zanimanje za oplodne reaktorje je v 1960ih padlo zaradi odkritja novih rezerv urana in zaradi ve\xc4\x8djih stro\xc5\xa1kov delovanja oplodnih reaktorjev._NEWLINE_Oplodni reaktorji lahko proizvajajo jedrsko gorivo iz urana (\xc2\xb2\xc2\xb3\xe2\x81\xb8U) ali pa torija (\xc2\xb2\xc2\xb3\xc2\xb2Th). Ta dva materiala v naravni obliki nista cepilna, sta pa potencionalno cepilna. \xc4\x8ce \xc2\xb2\xc2\xb3\xe2\x81\xb8U sprejme nevtron lahko postane \xc2\xb2\xc2\xb3\xe2\x81\xb9Pu, ki je cepilen podobno kot \xc2\xb2\xc2\xb3\xe2\x81\xb5U. \xc4\x8ce (\xc2\xb2\xc2\xb3\xc2\xb2Th) sprejme nevtron lahko postane \xc2\xb2\xc2\xb3\xc2\xb3U, ki je prav tako cepilen. Sicer v omenjenih dveh reakcijah lahko nastanejo tudi drugi neza\xc5\xbeeljeni izotopi._NEWLINE_Na ta na\xc4\x8din se da izrabiti skoraj ves uran, za razliko od dana\xc5\xa1njih reaktorjev, ki ga porabijo manj kot procent - naravni uran ima samo okrog 0,72% cepilnega \xc2\xb2\xc2\xb3\xe2\x81\xb5U. Okrog 0,2% \xc2\xb2\xc2\xb3\xe2\x81\xb5U ostane po obogatitvi v osiroma\xc5\xa1enem uranu (v "repih")._NEWLINE_Zaloge torija so 3-4 ve\xc4\x8dje kot urana.'